open-index/open-wikipedia-markdown huggingface dataset:
Marten de Roon

**Marten de Roon** (s. 29. maaliskuuta 1991 Zwijndrecht) on alankomaalainen jalkapalloilija, pelipaikaltaan puolustava keskikenttäpelaaja. Hän edustaa Italian Serie A:ssa pelaavaa Atalantaa.

De Roon nousi Sparta Rotterdamin junioreista edustusjoukkueeseen kauden 2009–2010 lopulla. Kesällä 2012 hän siirtyi Heerenveeniin, jossa hän pelasi kolme kautta. Kauden 2015–2016 hän pelasi Italian Serie A:ssa Atalantan joukkueessa ja kauden 2016–2017 Englannin Valioliigassa Middlesbrough'n joukkueessa, jonka pudottua mestaruussarjaan hän palasi Atalantaan elokuussa 2017. Hän on vuoden 2023 loppuun mennessä pelannut 257 Serie A -ottelua, joissa hän on tehnyt 15 maalia, ja 33 valioliigaottelua, joissa hän on tehnyt neljä maalia. Mestarien liigassa hän on kaudella 2019–2020 pelannut yhdeksän ottelua, joista kahdeksassa täydet minuutit, kaudella 2020–2021 kuusi ottelua, joista viidessä täyden ajan, ja kaudella 2021–2022 kuusi ottelua, joista neljä alusta loppuun. Eurooppa-liigassa hän on pelannut 19 ottelua.

De Roon pelasi Alankomaiden A-maajoukkueessa ensimmäisen kerran marraskuussa 2016 MM-karsintaottelussa Luxemburgia vastaan. Vuoden 2023 loppuun mennessä hän on pelannut 35 maaottelua, joissa 27 kertaa avauskokoonpanossa. Ainoan maalinsa hän on tehnyt EM-karsintaottelussa Kreikkaa vastaan syyskuussa 2023. Kesän 2021 EM-kilpailuissa hän pelasi avauskokoonpanossa kaksi ensimmäistä alkulohko-ottelua ja tappiollisen neljännesvälieräottelun Tšekkiä vastaan. MM-kilpailuissa 2022 hän tuli kahdessa ensimmäisessä ottelussa vaihdosta kentälle ja pelasi loput kolme ottelua avauskokoonpanossa.

## Lähteet
Vincent Persichetti

**Vincent Persichetti** (6. kesäkuuta 1915 Philadelphia, Pennsylvania – 14. elokuuta 1987 Philadelphia, Pennsylvania) oli yhdysvaltalainen säveltäjä.

Persichetti aloitti pianonsoiton opiskelun 5-vuotiaana ja teki ensimmäiset sävellyksensä 14-vuotiaana. Hänen myöhempien opettajiensa joukossa olivat Roy Harris ja Fritz Reiner, jälkimmäinen Curtis Institute of Musicissa. Vuonna 1942 Persichetti aloitti opettamisen Philadelphian konservatoriossa, ja vuodesta 1947 hän opetti Juilliard Schoolissa.

Persichetti yhdisteli klassismin, romantiikan ja modernismin aineksia sävellystyyleissään. Hänen tuotantoonsa kuuluvat muiden muassa pianokvintetto (1955), yhdeksän sinfoniaa, konserttoja, lauluja, soolosonaatteja (esimerkiksi yksi cembalolle) ja balettimusiikkia. Persichetti laati sekä yksinkertaisia, elegantteja kappaleita että kompleksisia virtuoositeoksia. Hänen viehätyksensä puhallinsoittimia kohtaan juonsi juurensa jo hänen lapsuuteensa, ja hän sävelsikin paljon musiikkia puhallinkokoonpanoille. Hän julkaisi kirjan *Twentieth-Century Harmony: Creative Aspects and Practice* (1961).

## Lähteet
José Luis Palomino

**José Luis Palomino** (s. 5. tammikuuta 1990 San Miguel de Tucumán) on argentiinalainen jalkapalloilija, pelipaikaltaan keskuspuolustaja. Hän on pituudeltaan 188-senttimetrinen. Hän edustaa Argentiinan Primera Divisiónissa pelaavaa Talleresia.

Palomino edusti kotimaassaan San Lorenzoa kausina 2009–2013 ja Argentinos Juniorsia kauden 2013–2014. Euroopassa hän on edustanut ranskalaisseura Metziä kaudet 2014–2016, bulgarialaista Ludogorets Razgradia kauden 2016–2017, italialaisseura Atalantaa kausina 2017–2024 ja italialaisseura Cagliaria kaudella 2024–2025. Hän on pelannut Italian Serie A:ssa 193 ottelua, joissa hän on tehnyt kahdeksan maalia, ja Ranskan Ligue 1:ssä 24 ottelua, joissa hän on tehnyt yhden maalin. Hän voitti Bulgarian mestaruuden vuonna 2017. Mestarien liigassa hän on pelannut Ludogoretsin joukkueessa viisi ottelua. Atalantassa hän on pelannut 18 ottelua ja tehnyt yhden maalin. Eurooppa-liigaa hän on pelannut Ludogoretsissa kaksi ja Atalantassa 12 ottelua. 

Heinäkuussa 2025 Palomino siirtyi Argentiinan pääsarjan Talleresiin vuoden 2026 loppuun ulottuvalla sopimuksella.

## Lähteet
MacOS Big Sur

**macOS Big Sur** on macOS-käyttöjärjestelmän seitsemästoista merkittävä macOS-julkaisu Applen Macintosh-tietokoneisiin. Se paljastettiin 22. kesäkuuta 2020 Worldwide Developers Conferencessa ja julkaistiin 12. marraskuuta 2020. Versio on nimetty Kalifornian rannikkoalueen Big Surin mukaan. Käyttöjärjestelmän uusin versio on 11.7.10, ja se julkaistiin 11. syyskuuta 2023. 

macOS Big Sur tukee seuraavia tietokoneita:

* iMac (2014 tai uudempi)
* iMac Pro (2017 tai uudempi)
* MacBook (2015 tai uudempi)
* MacBook Air (2013 tai uudempi)
* MacBook Pro (loppuvuosi 2013 tai uudempi)
* Mac Mini (2014 tai uudempi)
* Mac Pro (2013 tai uudempi)
macOS Catalinasta eroten macOS Big Sur ei tue vuoden 2012–2013 tietokoneita. 

## Lähteet
Vili ja kissojen taikalaakso

**Vili ja kissojen taikalaakso** (*Cats and Peachtopia*, ) on vuonna 2018 julkaistu kiinalainen animaatioelokuva, jonka ohjasi Gary Wang.

## Juoni
Nyytti on yksinhuoltajaksi jäänyt kissa-isä, joka viettää leppoisaa elämää kerrostalossa poikansa Vilin kanssa. Vili on villi ja seikkailunhaluinen pentu, joka eräänä päivänä päättää karata asunnosta etsimään kissojen myyttistä taikalaaksoa, Persikkamaata, jossa toivoo kohtaavansa kadonneen äitinsä. Nyytti huomaan poikansa kadonneen ja lähtee hänen peräänsä ystävänsä papukaija Maran kanssa. Löytääkseen Vilin on Nyytin aloitettava Maran kanssa vaarallinen matka halki suurkaupungin katujen.

## Lähteet
Michális Kakioúzis

**Michális Kakioúzis** (, s. 29. marraskuuta 1976 Ateena) on kreikkalainen kilpauransa päättänyt koripalloilija. Isona laitahyökkääjänä tai pienenä laitahyökkääjänä pelannut Kakioúzis voitti urallaan muun muassa Kreikan, Turkin ja Italian mestaruudet sekä Kreikan, Espanjan ja Turkin cup-mestaruudet. Kreikan miesten maajoukkueessa hän saavutti MM-hopeaa vuonna 2006 ja Euroopan mestaruuden vuonna 2005. 

## Pelaajaura

Kakioúzis pelasi kotimaansa lisäksi muun muassa Italiassa, Espanjassa, Turkissa ja Kyproksella. Hän voitti muun muassa Kreikan, Italian ja Turkin mestaruudet, kaksi Kreikan cup-mestaruutta sekä Espanjan ja Turkin cup-mestaruudet. Vuonna 2000 hän voitti AEK Ateenassa Saporta Cupin mestaruuden.

Kakioúzis pelasi Kreikan miesten maajoukkueessa vuosina 1994–2007 116 ottelua 6,9 pisteen keskiarvolla. Hän saavutti maajoukkueessa MM-hopeaa Japanissa 2006 ja Euroopan mestaruuden Serbia ja Montenegrossa 2005. Hän kuului maajoukkueen kokoonpanoon myös Ateenan kesäolympialaisissa 2004 sekä vuosien 1999, 2001, 2003 ja 2007 EM-kilpailuissa.

## Lähteet
* Michalis Kakiouzis International Stats Basketball-Reference.com 
* Profiili Euroliiga 
* Profiili Liga ACB 
* 

### Viitteet

## Aiheesta muualla

* Mihalis Kakiouzis Basketball Player Profile eurobasket.com
Thaimaan terveysvirasto

**Thaimaan terveysvirasto** (; , lyhennys **Thai NIH**) on Thaimaan pääkaupungin Bangkokin vieressä Nonthaburissa sijaitseva kansanterveyden tutkimuslaitos ja viranomainen. Se toimii maan kansanterveysministeriön alaisuudessa.

Thai NIH on toiminut kansallisena referenssilaboratoriona esimerkiksi covid-19-tautitapausten analysoinnissa vuonna 2020. 

## Lähteet

## Aiheesta muualla
* Thai NIH - History   (moph.go.th)
* Corona Virus Disease (COVID-19) - Thailand situation   (moph.go.th)
Olavi Parjanen

**Olavi Parjanen** (s. 30. heinäkuuta 1979) on suomalainen keihäänheittovalmentaja. Hänen valmennettaviinsa ovat kuuluneet Lassi Etelätalo, Joni Karvinen, Heidi Nokelainen ja Jami Kinnunen.

Parjanen on itse urallaan heittänyt 800 g keihästä 57,68 m vuonna 1998 Kiihtelysvaarassa.

## Lähteet
Leo Peelen

**Leopoldus Eduardus Theoduris ”Leo” Peelen** (16. heinäkuuta 1968 Arnhem – 24. maaliskuuta 2017 Apeldoorn) oli alankomaalainen ratapyöräilijä ja olympiamitalisti.

Peelen saavutti pisteajossa olympiahopeaa Soulissa 1988 ja kilpaili samoissa kisoissa myös joukkuetakaa-ajossa. Vuonna 1989 hän voitti pisteajon MM-pronssia. Peelen kuoli yllättäen Apeldoornissa 48-vuotiaana 24. maaliskuuta 2017.

## Lähteet
* 

### Viitteet

## Aiheesta muualla

*
Criterion Games

**Criterion Games** on brittiläinen vuonna 1996 perustettu Electronic Artsin alaisuudessa toimiva pelitalo. Criterion Software oli alun perin Canonin omistuksessa, kunnes se myytiin Electronic Artsille vuonna 2004. Criterion Games tunnetaan *[[Need for Speed]]* ja *[[Burnout (pelisarja)|Burnout]]* -pelisarjoista ja *[[Black (videopeli)|Black]]* -videopelistä. Myös RenderWare-pelimoottori on myös Criterionin kehittämä.

Vuonna 2013 yhtiö työllisti 17 henkilöä, koska 60–65 siirrettiin Ghost Gamesille työskentelemään *Need for Speed* -pelien pariin. Criterion Games työllisti noin 90 henkilöä vuonna 2017. Vuonna 2020 EA siirsi *Need for Speedin* kehittämisen takaisin Criterionille. Vuodesta 2025 lähtien pelitalo on ollut nimellä Criterion - A Battlefield Studio. 
## Pelit

## Lähteet

## Aiheesta muualla
*Virallinen kotisivu 
* Criterion Games Next-lehden artikkelissa (PDF)
Raipikit

**Raipikit** (*Bufonia*) on kohokkikasvien (Caryophyllaceae) heimoon kuuluva kasvisuku. Sukuun kuuluu noin 30–35 lajia.

## Lajeja
* *[[Bufonia calyculata]]*
* *[[Bufonia capsularis]]*
* *[[Bufonia elata]]*
* *[[Bufonia enervis]]*
* *[[Bufonia hebecalyx]]*
* *[[Bufonia kotschyana]]*
* *[[Bufonia micrantha]]*
* *[[ranskanraipikki|Bufonia paniculata]]* – ranskanraipikki
* *[[Bufonia stricta]]*
* *[[Bufonia tenuifolia]]*
* *[[Bufonia virgata]]*

## Lähteet

## Aiheesta muualla
* Kassu – Kasvien suomenkieliset nimet: ''Bufonia''
Rennokit

**Viuhkorennokit** eli **rennokit** (*Lepyrodiclis*) on kohokkikasvien (Caryophyllaceae) heimoon kuuluva kasvisuku. Sukuun kuuluu kolmesta kuuteen lajia.

## Lajeja
* *[[valkorennokki|Lepyrodiclis holosteoides]]* – valkorennokki eli rennokki
* *[[Lepyrodiclis stellarioides]]*
* *[[Lepyrodiclis tenera]]*

## Lähteet
William Bergsma

**William Bergsma** (1. huhtikuuta 1921 Oakland, Kalifornia – 18. maaliskuuta 1994) oli yhdysvaltalainen säveltäjä.

Bergsma aloitti musisoinnin pianon- ja alttoviulunsoitolla ennen sävellykselle omistautumista. 16-vuotiaana hän sai varhaisimman sävellysopetuksensa Howard Hansonilta, jonka johdolla myöhemmin opiskeli Eastman School of Musicissa. Hän opiskeli myös Rochesterin yliopistossa. Vuosina 1946–1963 Bergsma työskenteli Juilliard Schoolin henkilökunnan jäsenenä eri tehtävissä, joista keskeisin oli sävellyksen laitoksen johtaminen. Vuosina 1963–1971 hän johti Washingtonin yliopiston musiikkikoulua. Hän jatkoi siellä professorina toimimista tämän jälkeen vielä vuoteen 1986. Bergsma kuoli 72-vuotiaana sydäninfarktiin sairaalassa, jossa oli ennestään hoidettavana lantion murtuman takia.

Sävellystyyliltään Bergsma oli konservatiivinen. Hänet tunnetaan erityisesti oopperasta *The Wife of Martin Guerre*, ensimmäisestä sinfoniasta sekä sarjoista baleteista *Paul Bunyan* ja *Gold and the Senor Commandante*. Bergsma sävelsi myös esimerkiksi jousikvartettoja, puhallinkvinteton, soolosoitinteoksia ja vokaalimusiikkia. Hän sai urallaan monia palkintoja sekä kunnianosoituksia, ja vuonna 1992 hänet valittiin Yhdysvaltain taide- ja kirjallisuusakatemian jäseneksi.

## Lähteet
Saamelaisveri

**Saamelaisveri** (, ) on Ruotsissa vuonna 2016 valmistunut elokuva. Suomessa sen ensi-ilta oli syksyllä 2017. *Saamelaisveri* on ensimmäinen eteläsaamenkielinen täyspitkä elokuva, toisena kielenä elokuvassa on ruotsi. Elokuvan ohjaaja ja käsikirjoittaja on Amanda Kernell, ja pääroolia esittää Lene Cecilia Sparrok.

*Saamelaisveri* kertoo takauman avulla 14-vuotiaasta eteläsaamelaistyttö Elle Marjasta 1930-luvun Ruotsissa. Elle Marja on poronhoitajaperheen lapsi, joka lähetetään pikkusiskonsa Njennan (Mia Erika Sparrok) kanssa sisäoppilaitokseen. Siellä tyttöjä nöyryytetään saamelaisuutensa vuoksi ja pakotetaan puhumaan vain ruotsia. He joutuvat myös rotubiologisten tutkimusten kohteeksi. Elle Marja alkaa hävetä taustaansa ja päättää kaikin tavoin ruotsalaistua. Hän haluaa opiskella opettajaksi ja karkaakin tätä varten Uppsalaan, missä asiat eivät kuitenkin mene suunnitelmien mukaan.

Elokuva on saanut useita palkintoja, muun muassa vuoden 2017 Göteborgin elokuvajuhlien parhaan pohjoismaisen pitkän elokuvan palkinnon ja Euroopan parlamentin Lux-palkinnon.

## Näyttelijöitä

## Katso myös
Sámi Film
Saamelaiset

## Lähteet
Warface

**Warface** on Crytek Kievin kehittämä ja My.comin julkaisema ilmaiseksi pelattava ensimmäisen persoonan ammuntapeli. Peli kehitettiin Crytekin omalla CryEngine V -pelimoottorilla.

Se julkaistiin Windowsille vuonna 2013 ja myöhemmin Xbox 360-, PlayStation 4-, Xbox One- ja Nintendo Switch -laitteille.

Pelin kehitystiimi siirtyi helmikuussa 2019 Crytek Kievin alaisuudesta Blackwood Games -pelistudion alaisuuteen, joka vastaan pelin kehityksestä tulevaisuudessa.

Vuonna 2020 pelille julkaistiin spin-off nimeltä **, joka julkaistiin PlayStation 4- ja Xbox One -alustoille.

## Lähteet

## Aiheesta muualla
* Warface.com
Gustaf Rönnholm

**Gustaf Wilhelm Rönnholm** (30. marraskuuta 1858 Vaasa – 8. marraskuuta 1934 Helsinki) oli suomalainen eläinlääkäri, joka sai ensimmäisenä Suomessa eläinlääkintöasessorin arvonimen, vuonna 1933.

Rönnholm ryhtyi koulunsa päätettyään apteekkialalle ja valmistui proviisoriksi. Eläinlääkäriksi hän valmistui eläinlääkintäkorkeakoulusta Kööpenhaminasta. Hän jatkoi vielä jonkin aikaa opintojaan Keski-Euroopassa ja työskenteli eläinlääkärinä Malmössä Ruotsissa. Suomeen palattuaan hän toimi ensin eläinlääkärinä Jyväskylän piirissä ja sitten vuodesta 1887 Porin piirieläinlääkärinä. Hän oli myös Porin kaupungin eläinlääkäri vuosikymmeniä. Porissa Rönnholm osallistui useisiin luottamustehtäviin, ja hän oli muun muassa Porin kaupunginvaltuuston jäsen yli kaksikymmentä vuotta. Suomen Eläinlääkäriyhdistyksen kunniajäseneksi nimitetty Rönnholm sai eläinlääkintöasessorin arvonimen 75-vuotispäivänään 30.11.1933.

## Lähteet
Bank Panic

**Bank Panic** on Sanritsun kehittämä ja Sega vuonna 1984 julkaisema kolikkopeli. Pelissä pelaajan täytyy suojella pankkia ja sen asiakkailta rosvoilta. Pelihahmo voi mennä pankin ympäri (vasemmalle tai oikealle), ovia on 12 ja kerralla pelaaja näkee kolme ovea. Ovesta voi tulla asiakas (joka tallettaa rahaa), rosvo (joka yrittää ampuu pelaajaa) tai naskali, jolla on hattuja kolmesta viiteen kappaletta, joista pelaaja saa nopeasti ampumalla rahaa tai lisäaikaa.

## Lähteet
* https://www.arcade-museum.com/game_detail.php?game_id=7012

### Viitteet
Gustaf Timgren

**Gustaf Viktor Timgren** (27. helmikuuta 1859 Pori – 13. toukokuuta 1920 Helsinki) oli lääninrahastonhoitaja, joka sai ensimmäisenä itsenäisessä Suomessa kamarineuvoksen arvonimen, vuonna 1919.

Gustaf Timgrenin vanhemmat olivat kauppias Karl Fredrik Timgren ja Matilda Elisabet Franck ja puolisot  vuodesta 1889 Anna Palmberg (k. 1892) ja vuodesta 1896 Agnes Sofie Ekström.  Turussa ylioppilaaksi tullut Timgren suoritti kameraalitutkinnon 1885. Hän oli Kylliälän kasvatuslaitoksen kassanhoitaja 1892–1906 ja Viipurin läänin lääninrahastonhoitaja 1906–1920, hoitaen tehtävää virkaatekevänä 1888–1903.

Senaattori Carl Johan Timgren oli Gusfaf Timgrenin veli.

## Lähteet
Alasjärv

**Alasjärv** tai myös **Piipse järv** on Viron Võrumaassa Rõugen kunnassa sijaitseva järvi.

## Maantietoa
Järven pituus on 380 metriä, leveys 260 metriä ja pinta-ala 7,2 hehtaaria. Keskisyvyys on 2,8 metriä ja suurin syvyys 7,1 metriä. Järvi sijaitsee kolmen mäen, Tammõmägi, Utsämägi ja Haavamägi, välisessä soistuneessa painaumassa. Sitä ympäröivät metsäiset suot ja itäpuolella niitty. Rannat ovat autiot, mutta järven luoteispuolella sijaitsee Villan kylä, etelässä Piipsemäen kylä ja koillisessa Kirbun ja Mäe-Suhkan kylät. Järvelle ei tule tietä.

## Luontoarvoja
Järvi luokitellaan limnologisesti lievästi dystrofiseksi järveksi, jossa järven vedessä on pienet humuspitoisuudet (, SD).

## Vesistösuhteita
Alasjärv sijaitsee Piusa jõen valuma-alueella siten, että se on Piusa jõen läpivirtausjärvi. Piusa jõgi laskee Pihkovanjärveen, jonka Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.

Alasjäveen laskee kolme metsäojaa sekä neljäs pieni yhdysoja, joka alkaa viereisestä Küläjärvestä. Yhdysojaa kutsutaan myös Piusa jõeksi, joten kummatkin järvet kuuluvat joen alkulähteisiin. Yhdysojalla on pudotusta 4,4 metriä ja laskujoella jatkuu samanlainen nopea pudotus.

## Huomautuksia

## Lähteet
Need for Speed Heat

**Need for Speed Heat** on Ghost Gamesin kehittämä ja Electronic Artsin julkaisema ajopeli Microsoft Windowsille, PlayStation 4:lle ja Xbox Onelle. Se on *[[Need for Speed]]* -videopelisarjan 24. osa.

## Pelaaminen
*Need for Speed Heat* keskittyy avoimen maailman Palm Cityyn, joka on kuvitteellinen versio Miamista. Aika ei kulu dynaamisesti, vaan pelaaja voi itse valita pelaako yö- vai päiväkisoja. Päivisin pelaajat voivat osallistua laillisiin ajokilpailuihin, joista saa palkinnoksi rahaa. Pelaajat voivat öisin osallistua laittomiin katukisoihin, jolloin voi kerätä mainetta itselleen. Mitä enemmän mainetta pelaaja kerää, sitä aggressiivisemmiksi poliisit tulevat. Pelaajien täytyy karata poliiseilta, sillä kiinni jäädessään menettää yöllä kerätyn maineen.

## Kehitys
Videopeli paljastettiin trailerilla 14. elokuuta 2019 ja julkaistiin 8. marraskuuta 2019. Electronic Arts päätti siirtää tulevien *Need for Speed* -pelien kehittämisen takaisin Criterion Gamesille. Videopelin viimeisenä päivityksenä tuli ristiinpeluu kesäkuussa 2020, joka on myös ensimmäinen EA:n peli sillä ominaisuudella.
## Lähteet

## Aiheesta muualla
* Need for Speed Heat MobyGamesissa
Ludwig Kosegarten

**Ludwig Theobul ** (myös: **Gotthard**) **Kosegarten** (1758–1818) oli saksalainen runoilija. Hänestä tuli 1785 Wolgastiin koulun rehtori, 1792 pappi Altenkircheniin Rügenin saarelle, 1808 historian professori Greifswaldin yliopistoon. Hänen runoteoksistaan merkittävimpiä ovat *Gedichte* (1788), *Rhapsodien* (1790–1794), *Romantische Dichtungen* (1800–1806) ja *Legenden* (1804).

Kosegartenin runoja haittaa liiallinen koristelevien lisäsanojen käyttäminen, ja ne muistuttavat yleensä Hofmannswaldaun koulukunnan mahtipontista runotyyliä. Yleistä suosiota nauttivat hänen eeppis-idylliset kuvauksensa *Die Inselfahrt* (1805) ja varsinkin *Jucunde* (1808), joka on Johann Heinrich Vossin *Luise*-runoelman jäljitelmä.

## Lähteet

## Aiheesta muualla
Pál Kovács

**Pál Kovács** (1. heinäkuuta 1808 Dég, Unkari – 13. elokuuta 1886 Győr, Unkari) oli unkarilainen kirjailija ja lääkäri. Hän oli 1830–1840-luvuilla suosittu humoristisilla novelleillaan, joiden aiheet ovat peräisin keskiluokan elämästä. Novellien lisäksi Kovács kirjoitti näytelmiä, joskin ne menestyivät vähemmän. Kovács sai vaikutteita tuotantoonsa Károly Kisfaludylta. Hänen tuotantoaan on julkaistu myös kokoelmina *Thalia* I–III (kokoelma näytelmiä, 1833–1837), *Beszélyfüzér* I–III (novellikokoelma, 1841–1846) ja *Eredeti színművek* (’Alkuperäisiä näytelmiä’, 1846).

## Lähteet

## Aiheesta muualla
Ram Shakal

**Ram Shakal** (s. 21. maaliskuuta 1963) on intialainen poliitikko, joka on toiminut heinäkuusta 2018 alkaen parlamentaarikkona Rajya Sabhassa. Aikaisemmin hän edusti Uttar Pradeshin Robertsganjin vaalipiiriä Lok Sabhassa kolme kautta vuosina 1996–2004.

Shakal kuuluu baiswar-yhteisöön, joka luokitellaan dalitryhmäksi vaikkakin baiswarit eivät suhteellisen varakkaina maanomistajina kohtaa vastaavanlaista syrjintää kuin muut kastittomat. Kun presidentti Ram Nath Kovind nimitti hänet Rajya Sabhaan heinäkuussa 2018, pääministerin kanslia kuvaili häntä dalitjohtajaksi, joka on omistanut elämänsä dalit-yhteisön hyvinvoinnin edistämiselle. Tämä kuvaus sai osakseen arvostelua joissakin dalit-yhteisöissä. 

Shakal liittyi hindunationalistiseen Rashtriya Swayamsevak Sangh (RSS) -järjestöön Indira Gandhin julistaman kansallisen poikkeustilan aikana. Hänestä tuli RSS:n täyspäiväinen vapaaehtoistyöntekijä (*pracharak*) vuonna 1986.

## Lähteet
Rauhanlaki-aloite

**Rauhanlaki** oli SKDL:n kansanedustaja Mirjam Vire-Tuomisen ehdottama laki, josta hän teki eduskunnassa lakialoitteen (LA 28/1973) 15. helmikuuta 1973. Aloitteen allekirjoitti Tuomisen lisäksi yhteensä 12 SKDL:n kansanedustajaa. Aloitteen takana oli myös useita SDP:n kansanedustajia, kuten Tellervo M. Koivisto, Erkki Liikanen, Kaisa Raatikainen ja Ulf Sundqvist.

## Sisältö
Aloitteen perustelut alkoivat: *Rikoslaissamme ei vielä ole säännöstä, joka kieltäisi sodan aloittamisen ja [[sotapropaganda]]n harjoittamisen. Kuitenkin on sota kansainvälisen oikeuden mukaan oikeudenvastainen teko, jonka estäminen on kaikkien valtioiden velvollisuutena.*

Tällä perusteella aloitteessa ehdotettiin Suomen rikoslain 12. lukuun, joka käsitteli maanpetosta, lisättäväksi seuraava 5 a §:
:*Joka suunnittelee, valmistelee, aloittaa tai jatkaa hyökkäyssotaa tai sotaa, joka on vastoin Suomea velvoittavan kansainvälisen sopimuksen tai yleisesti tunnustettujen [[kansainvälinen oikeus|kansainoikeudellisten]] perusteiden määräyksiä, on tuomittava rikoksesta rauhaa vastaan [[kuritushuonerangaistus|kuritushuoneeseen]] elinkaudeksi tai määräajaksi, vähintään kahdeksi vuodeksi.
:*Joka julkisesti kiihottaa edellä 1. momentissa tarkoitetun tai muun kansainoikeudellisten sääntöjen tai periaatteiden vastaisen sodan alkamiseen tai jatkamiseen tai sodalla uhkaamiseen taikka julkisesti ihannoi sellaista sotaa, on tuomittava sotapropagandan harjoittamisesta vankeuteen enintään kahdeksi vuodeksi tai, jos teon vaikutus on katsottava vähäiseksi, sakkoon.
:''Tässä pykälässä mainittujen rikosten yritys on rangaistava.

## Vastaanotto
Lakialoite koettiin julkisuudessa yritykseksi kieltää Neuvostoliiton kritisoiminen, mutta Vire-Tuominen perusteli sitä varsinkin YK:n kansalaisoikeuksia ja poliittisia oikeuksia koskevan kansainvälisen yleissopimuksen (1966) 20 artiklan kohdalla 1 ("Kaikki propaganda sodan puolesta on kiellettävä lailla"), johon Suomi kuitenkin muiden Pohjoismaiden tavoin oli tehnyt varauman hyväksyessään sopimusta, koska artiklan oli katsottu olevan ristiriidassa saman sopimuksen takaaman sananvapauden kanssa.

Ehdotus ei Vire-Tuomisen ehdottamassa muodossa tullut eduskunnassa edes äänestykseen, mutta kun hallitus saman vuoden lopulla laati esityksen rikoslain täydentämisestä rikoksia ihmisyyttä vastaan koskevilla säädöksillä, siihen sisältyi myös hyökkäyssodan aloittamisen, mutta ei sotapropagandan kriminalisointi. Asian eduskuntakäsittelyn aikana 26. marraskuuta 1974 Anna-Liisa Hyvönen ehdotti rikoslain 13. lukuun lisättäväksi sotapropagandaa koskevan pykälän. Hallituksen ehdottama laki säädettiinkin, mutta Hyvösen lisäysehdotus hylättiin.

## Lähteet
San Miguelin piirikunta (Colorado)

**San Miguelin piirikunta** () on Yhdysvaltojen Coloradon osavaltiossa sijaitseva piirikunta. Sen väkiluku oli 8&nbsp;179 vuonna 2019. Piirikunnan hallintokeskus on Telluriden kaupunki. Piirikunta on perustettu 2. maaliskuuta 1883.

## Lähteet

## Aiheesta muualla
Gabriel Wallenius (kirjastonhoitaja)

**Gabriel Wallenius** (19. heinäkuuta 1648 Västerås – 14. toukokuuta 1690 Turku) oli ruotsalaissyntyinen Turun akatemian kirjastonhoitaja ja Turun linnansaarnaaja.

Walleniuksen vanhemmat olivat Västeråsin lukion lehtori, myöhemmin Moran kirkkoherra Anders Wallenius (1615–1663) ja hänen ensimmäinen puolisonsa Brita Gabrielsdotter Holstenius. Hän kävi Västeråsin lukiota ja pääsi ylioppilaaksi 1665 Uppsalassa ja 1673 Turussa. Wallenius vihittiin papiksi Västeråsin hiippakunnassa 1673.

Wallenius tuli Turkuun piispa Johan Gezelius vanhemman kutsusta ja toimi aluksi kielten opettajana. Hän oli Turun akatemian kirjastonhoitajana 1675–1690 ja hän toimi samalla Turun linnansaarnaajana vuodesta 1678 alkaen (astui virkaan 1682). Wallenius oli lähetystöpappina valtaneuvos, vapaaherra Ernest Johann Creutzin mukana Venäjällä vuonna 1676. Vuonna 1689 Wallenius nimitettiin Girestan kirkkoherraksi Uppsalan arkkihiippakunnassa mutta nimitys peruttiin ennen kuin hän astui virkaan. Wallenius julkaisi homileettisia ja askeettisia kirjoituksia sekä 1682 ilmestyneen kirjoituksen "Project af Svensk Grammatica".

Gabriel Wallenius oli naimisissa vuodesta 1679 Anna Johansdotter Hoffin (k. 1716) kanssa tämän ensimmäisessä avioliitossa. Walleniuksen veli oli Tarton koulun konrehtori Anders Wallenius (1653-1680).

## Lähteet

## Aiheesta muualla
* SKS Biografiakeskus Kansallisbiografia : Wallenius, Gabriel (1648-1690)
Misha Dichter

**Misha Dichter** (s. 27. syyskuuta 1945 Shanghai) on yhdysvaltalainen pianisti.

Dichter syntyi Puolasta toisen maailmansodan syttyessä paenneille vanhemmille ja muutti perheineen kaksivuotiaana Los Angelesiin. Hän aloitti pianotunneilla käymisen 5-vuotiaana. Hän opiskeli pianonsoittoa Aube Tzerkon ja sävellystä Leonard Steinin johdolla ennen siirtymistään 20-vuotiaana Juilliard Schooliin, jossa häntä opetti Rosina Lhévinne. Dichterin kansainvälisen uran käynnisti hänen kansainvälisessä Tšaikovski-kilpailussa vuonna 1966 saamansa hopeamitali. Elokuussa 1966 Dichter vieraili Erich Leinsdorfin johtaman Bostonin sinfoniaorkesterin solistina Pjotr Tšaikovskin ensimmäisen pianokonserton esityksessä Tanglewoodissa. Esitys näytettiin kansallisesti NBC:llä ja julkaistiin levytettynä RCA:lla. Kaksi vuotta myöhemmin Dichter esiintyi ensimmäisen kerran New Yorkin filharmonikkojen kanssa; kapellimestarina toimi Leonard Bernstein ja teos oli jälleen Tšaikovskin ensimmäinen pianokonsertto.

Kapellimestareita, joiden kanssa Dichter on uransa aikana tehnyt yhteistyötä, ovat Bernsteinin ja Leinsdorfin ohella olleet Pierre Boulez, Colin Davis, Lawrence Foster, Valeri Gergijev, Carlo Maria Giulini, Bernard Haitink, Mariss Jansons, Kirill Kondrašin, James Levine, Lorin Maazel, Neville Marriner, Kurt Masur, Riccardo Muti, Eugene Ormandy, Carlos Miguel Prieto, André Previn, Simon Rattle, Gerard Schwarz, Robert Shaw, Leonard Slatkin, Robert Spano, William Steinberg, Michael Tilson Thomas, Hans Vonk, Edo de Waart, David Zinman ja Pinchas Zukerman. Kamarimusiikissa yhteistyötä Dichterin kanssa ovat tehneet viulistit Itzhak Perlman, Mark Peskanov ja Nadja Salerno-Sonnenberg, sellistit Lynn Harrell ja Yo-Yo Ma sekä lukuisat jousikvartetit. Nelikätistä ja kahden pianon ohjelmistoa Dichter on tulkinnut pianistivaimonsa Cipa Dichterin kanssa. Pariskunnan ensimmäisenä yhteisenä levytyksenä ilmestyi kolmen levyn setti Wolfgang Amadeus Mozartin kaikista nelikätisistä pianoteoksista.

Dichter tunnetaan esimerkiksi Franz Lisztin teosten tulkitsijana. Hänelle myönnettiin "Grand Prix International du Disque Liszt" huomionosoituksena Philips Recordsin kautta julkaistusta Lisztin pianotranskriptioiden levytyksestä. Dichter piti vuonna 2007 kolmen kuukauden tauon esiintymisestä Dupuytrenin kontraktuuran takia, mutta jatkoi uraansa toivuttuaan. Hän on pitänyt mestarikursseja ja kirjoittanut artikkeleita merkittäviin julkaisuihin kuten *[[The New York Times]]iin*. Dichter asuu New Yorkissa ja hänellä on vaimonsa kanssa kaksi poikaa.

## Lähteet
Telluuritetrabromidi

**Telluuritetrabromidi** (TeBr4) on telluurin ja bromin muodostama epäorgaaninen molekyyliyhdiste. Yhdistettä voidaan käyttää orgaanisen kemian synteeseissä. 

## Ominaisuudet, valmistus ja käyttö
Huoneenlämpötilassa telluuritetrabromidi on keltaista tai oranssia kiteistä ainetta. Yhdiste liukenee muun muassa dietyylieetteriin, bentseeniin ja kloroformiin. Se liukenee hieman veteen, mutta hydrolysoituu helposti. Sulana se johtaa sähköä, koska se dissosiotuu TeBr3+ ja Br--ioneiksi. Kuumennettaessa telluuritetrabromidia kiehumispisteeseensä se hajoaa telluuridibromidiksi ja bromiksi.

Telluuritetrabromidia valmistetaan telluurin ja bromin välisellä reaktiolla.
:Te + 2 Br2 → TeBr4

Telluuritetrabromidia käytetään katalyyttinä valmistettaessa orgaanisia happoja. Se myös reagoi alkeenien kanssa muodostaen organotelluuriyhdisteitä.

## Lähteet
Silvije Strahimir Kranjčević

**Silvije Strahimir Kranjčević** (1865–1908) oli kroatialainen runoilija. Hän syntyi ja vaikutti Bosniassa. Hänen syvälliset runonsa kuvastavat surumielisyyttä ja synkkää maailmankatsomusta.

Kranjčević työskenteli kansakoulunopettajana Bosniassa, sen jälkeen opettajaseminaarissa Sarajevossa. Hän toimitti jonkin aikaa bosnialaista aikakauskirjaa *Nadaa*. Hänen esikoiskirjansa, runokokoelma *Bugarkinje* (lähinnä slaavilais-isänmaallisia aiheita) ilmestyi 1885. Sen jälkeen seurasi syvällisiä runoja kokoelmissa *Izabrane pjesme* (1898) ja *Trsaji* (1902). Ruumiilliset vaivat saivat hänet resignoitumaan, vaipumaan epäilyksiin ja pessimismiin, ja ne saavat kauniin ilmentymän hänen runoissaan. Siinä suhteessa hän oli ehkä aikanaan eteläslaavilaisen kirjallisuuden omaperäisin ja modernein runoilija. Näytelmäallegoria *Prvi grijeh* (’Suurin synti’, 1893) ja pikku runot (”Eli! Eli! lama azávtáni?” ja ”Viimeinen Adam”) käsittelevät runomuodossa uskonnollista maailmankysymystä ja kristinuskon asemaa historiallisessa kehityksessä.

## Lähteet

## Aiheesta muualla
Ralph Votapek

**Ralph Votapek** (s. 1939 Milwaukee, Wisconsin) on yhdysvaltalainen pianisti.
 
Votapek opiskeli 9-vuotiaasta saakka Wisconsinin musiikkikonservatoriossa. Hän jatkoi opintojaan Northwestern Universityssa, Manhattan School of Musicissa ja Juilliard Schoolissa. Hänen opettajiinsa kuuluivat Guy Mombaerts, Robert Goldsand, Rosina Lhévinne, Nadia Reisenberg ja Rudolf Serkin. Votapek voitti vuonna 1959 Naumburgin kansainvälisen pianokilpailun ja vuonna 1962 ensimmäisen kansainvälisen Van Cliburn -pianokilpailun. Näiden voittojensa myötä Votapek pääsi tekemään debyyttinsä The Town Hallissa sekä Carnegie Hallissa ja solmimaan sopimukset RCA Recordsin sekä impresario Sol Hurokin kanssa. Votapek on sittemmin toiminut keskeisten orkesterien solistina, kamarimuusikkona ja sooloresitalistina. Carnegie Hallissa hän on tehnyt lukuisia esiintymisiä. Hän on myös pitänyt yhteiskonsertteja kahdella pianolla ja nelikätisesti vaimonsa Albertine Votapekin kanssa. Vuonna 1966 Votapek piti ensimmäisen monista kiertueistaan Etelä-Amerikassa.

Votapekin ohjelmistoon on kuulunut teoksia esimerkiksi sellaisilta säveltäjiltä kuin Ludwig van Beethovenilta, Franz Schubertilta, Robert Schumannilta, Claude Debussylta, Maurice Ravelilta, Sergei Prokofjevilta, Alberto Ginasteralta, George Gershwinilta, David Diamondilta, Kent Kennanilta ja James Willeylta. Votapek on levyttänyt eri levymerkeille kuten Ivory Classicsille, Deccalle ja Blue Griffinille. Hänen merkittäviin levytyksiinsä kuuluvat vuonna 2010 Blue Griffinin kautta julkaistu Schubertin sonaattilevy sekä *20th Century Masterpieces* (Ivory Classics, 1998), joka sisältää 1900-luvun sooloteoksia Ginasteralta, Poulencilta, Szymanowskilta ja Piazzollalta. Vuonna 1979 Votapek tulkitsi Arthur Fiedlerin viimeisellä Boston Pops Orchestran kanssa tekemällä levytyksellä Gershwinin teoksen *[[Second Rhapsody]]*.

Votapek työskenteli pianonsoiton professorina Michiganin osavaltionyliopistossa, jossa oli nimikkotaiteilijana 36 vuoden ajan.

## Lähteet
Vera Bulitš

**Vera Sergejevna Bulitš** (; 2. maaliskuuta 1898 Pietari – 2. heinäkuuta 1954 Helsinki) oli venäläinen Suomessa asunut runoilija, proosakirjailija ja kriitikko sekä kirjastonhoitaja. Hän käytti nimimerkkejä *Vera Bull* ja *Verbena*.

Vera Bulitšin isä oli Pietarin yliopiston professori, kielitieteilijä ja säveltäjä Sergei Bulitš (1859–1921). Venäjän lokakuun vallankumouksen jälkeen Bulitšin perhe pakeni Suomeen lokakuussa 1917 Karjalan kannaksen Kuolemajärvelle, jossa perheellä oli huvila. Vera Bulitš itse tuli Suomeen myöhemmin syyskuussa 1918. Sergei Bulitšin kuoltua perhe muutti 1924 kannakselta Helsinkiin. Vera Bulitšista tuli vuonna 1932 Helsingin yliopiston kirjaston Slaavilaisen kirjaston kirjastovirkailija ja myöhemmin hän työskenteli myös Suomi-Neuvostoliitto-Seuran kirjastoapulaisena. Vuonna 1948 hän meni työhön 1947 perustetun Neuvostoliittoinstituutin kirjastoon. Bulitš kuoli keuhkosyöpään Helsingissä heinäkuussa 1954. Hänet on haudattu Helsingin ortodoksiselle hautausmaalle.

Bulitš aloitti kirjallisen uransa kirjoittamalla satuja, joista muutamia julkaistiin Anni Swanin toimittamissa *Sirkka*-lehdissä, suomennettuja satuja julkaistiin myös kirjana vuonna 1927. Ensimmäisen runokokoelmansa *Heiluri* Bulitš julkaisi 1934. Hänen runonsa tulivat tunnetuiksi maailmalla venäläisen emigranttilehdistön kautta ja hän myi runokokoelmiaan lukijoilleen omistuskirjoituksilla varustettuina. Vera Bulitš julkaisi myös kirjallisuusarvioita ja esseitä venäläisestä kirjallisuudesta ja kulttuurista Suomessa ja ulkomailla ilmestyneissä emigranttilehdissä. Lisäksi hän käänsi suomalaista ja ruotsinkielistä runoutta venäjän kielelle. Bulitš kirjoitti nimimerkillä *Verbena* radiopakinoita Yleisradion ruotsinkieliselle puolelle vuosina 1947–1951. Hän osallistui myös ruotsinkielisellä puolella *Kirjallinen radioalbumi* -ohjelmasarjan toimittamiseen kääntämällä yhdessä Karin Mandelstamin kanssa otteita uudesta neuvostorunoudesta ja proosasta sekä lukemalla ruotsin kielellä kirjallisuuskatsaukset ohjelmassa.

Vera Bulitšin kuoltua hänen veljensä Konstantin Bulitš ja Bulitšin ystävätär Vera Vladimirovna Leino keräsivät vuonna 1967 hänen kirjallisen jäämistönsä ja lahjoittivat sen Helsingin yliopistolle.

## Teokset
* *Satu pikkiriikkisestä prinsessasta*; nimimerkillä *Vera Bull*, suom. Toivo T. Kaila. WSOY 1927, laajennettu kokoelma julkaistu venäjäksi nimellä *Satuja (Skazki)*. Belgrad 1931
;Suomentamattomia (?)
* *Heiluri (Majatnik)*, runokokoelma. Helsinki 1934
* *Vangittu tuuli (Plennyij veter)*, runokokoelma. Tallinna 1938
* *Myrskyn kaatamia puita (Vurelom)*, runokokoelma. 1947
* *Oksat (Vetvi)*, runokokoelma. Pariisi 1954
* *Outo kevät (Tšužaja vesna)* ; Vera Bulitšin kootut teokset, toimittanut Sergei Kovner. 2010

## Huomautuksia

## Lähteet
Syke-elokuva: Hätätila

**Syke-elokuva: Hätätila** on vuonna 2021 ensi-iltansa saanut jännityselokuva, joka pohjautuu vuodesta 2014 esitettyyn suomalaiseen *[[Syke (televisiosarja)|Syke]]*-sairaaladraamasarjaan. Elokuvan on ohjannut televisiosarjan tuotantokaudet 6–9 ohjannut Toni Laine ja sen käsikirjoittajaa sarjan alun perin luonut Petja Peltomaa. Naispääosaa esittää Iina Kuustonen, jonka roolihahmo Iiris Ketola esiintyi sarjassa alun perin sen kuudella ensimmäisellä tuotantokaudella vuoteen 2019 asti. Miespääosassa näyttelee Riku Nieminen, jonka hahmoa Antonia ei alkuperäissarjassa ole nähty. Elokuvassa ovat mukana myös sarjasta tutut näyttelijät kuten Lena Meriläinen, Tiina Lymi, Leena Pöysti, Antti Luusuaniemi, Jarkko Niemi ja Matti Ristinen.

Elokuva tehtiin ilman Suomen elokuvasäätiön tuotantotukea. Se sai kuitenkin elokuvasäätiön levitystukea.

Elokuvan tunnuskappaleen ”Sut puhallan pois” on tehnyt Anssi Kela. Kappaleen musiikkivideo julkaistiin helmikuussa 2021.

*Syke-elokuva: Hätätila* -palkittiin yleisön suosikkielokuvana Jussi-gaalassa toukokuussa 2022.

## Juoni
Elokuva on tarinaltaan itsenäinen, eivätkä sen tapahtumat liity televisiosarjaan. Elokuvassa Iina Kuustosen esittämä Iiris on juuri eronnut puolisostaan Artturista (Juha-Tapio Arola), kun tapaa lohdutusta tarjoavan Antonin (Riku Nieminen). Alkava suhde ei kuitenkaan pääse alkua pidemmälle, kun Iiriksen Niilo-poika joutuu sairaalaan. Sairaala joutuu verkkohyökkäyksen kohteeksi ja sairaalassa joudutaan priorisoimaan potilaiden tärkeysjärjestys.

## Elokuvan julkaisu
Elokuvan oli tarkoitus saada ensi-iltansa tammikuussa 2021, mutta ensi-ilta siirrettiin myöhemmin ilmoitettavaan ajankohtaan elokuvateattereita koskevien COVID-19-rajoitusten takia. Elokuvan uusi ensi-iltapäivä oli tarkoitus olla 10. syyskuuta 2021, kunnes elokuussa ilmoitettiin ajankohdan siirtyvän toistamiseen samasta syystä. Lopulta elokuva sai ensi-iltansa 5. marraskuuta 2021.

Elokuva julkaistiin maksullisessa Ruutu+-suoratoistopalvelussa 1. toukokuuta 2022. Televisiossa elokuva esitettiin Nelosella 3. kesäkuuta 2022. Elokuvaa katsoi televisiossa keskimäärin 192&nbsp;000 katsojaa.

## Rooleissa

## Arvosteluja

## Lähteet

## Aiheesta muualla
* Elokuvan traileri YouTubessa
Berndt Herman Ivar Lagermarck

**Berndt Herman Ivar Lagermarck** (2. kesäkuuta 1843 Turku – 15. marraskuuta 1907 Harkova, Venäjän keisarikunta) oli suomalainen filosofian tohtori, todellinen valtioneuvos ja Harkovan yliopiston kemian professori.

Lagermarckin vanhemmat olivat hovioikeudenneuvos Adam Johan Lagermarck (1802–1879) ja Augusta Margareta Aminoff. Hän pääsi ylioppilaaksi 1862 Turun kymnaasista ja valmistui Helsingin yliopistosta filosofian kandidaatiksi 1866 sekä filosofian maisteriksi, lisensiaatiksi ja tohtoriksi 1869.

Lagermarck työskenteli laboraattorina Helsingin yliopiston kemian laboratoriossa 1866–1869. Hän oli Harkovan yliopistossa yksityisdosenttina 1871–1872, kemian dosenttina 1872–1873, kemian ylimääräisenä professorina 1873–1885 ja varsinaisena kemian professorina 1885–1902. Yliopiston rehtorina Lagermarck oli 1899–1901. Hän oli viimeksi keisarillisen Nikitskan puutarhan ja Nikitskan puutarhanhoidon ja viininviljelyn oppilaitoksen johtajana 1903–1905.

Lagermarck oli naimisissa vuodesta 1874 Katarina Stonowskin (1850–1909) kanssa. Lagermarckin veljiä olivat Uudenmaan läänin lääninsihteeri, valtiopäivämies August Carl Adam Lagermarck (1851–1917) ja paperitehtailija Sigvard Fredrik Lagermarck (1854–1929).

## Teokset
* *Om broms inverkan på brandvinsyra*, Helsingin yliopiston väitöskirja. Helsingfors 1868

## Lähteet
Stonehenge, Avebury ja niihin liittyvät paikat

**Stonehenge, Avebury ja niihin liittyvät paikat** on Unescon maailmanperintökohde Wiltshiressä Englannissa. Alueella on runsaasti esihistoriallisia megaliitteja. Niistä tunnetuin ja arkkitehtonisesti kehittynein on Stonehengen kivikehä, ja suurin on Aveburyn kivikehä. Monumentit rakennettiin ja niitä käytettiin vuosien 3700–1600 eaa. välillä.

Alueella ovat muun muassa seuraavat kohteet:

* Stonehengen seutu:
** Stonehengen kivikehä
** tie (The Avenue)
** cursukset
** Durrington Walls
** Woodhenge
** hautakumpuja

* Aveburyn seutu:
** Aveburyn kivikehä
** Windmill Hill
** West Kennetin pitkäkumpu (West Kennet Long Barrow)
** The Sanctuary
** Silbury Hill
** West Kennetin ja Beckhamptonin tiet
** West Kennetin paaluaitaukset (West Kennet Palisaded Enclosures)
** kumpuja

## Lähteet
Pohjois-Amerikan luterilainen kirkko

**Pohjois-Amerikan luterilainen kirkko** (, **NALC**) on luterilainen kirkkokunta Yhdysvalloissa. Sillä on yli 142&nbsp;500 jäsentä ja yli 430 seurakuntaa. Se syntyi vuonna 2010 reaktiona Amerikan evankelisluterilaisen kirkon vuoden 2009 elokuussa tekemään päätökseen avata kirkkonsa pappisvirka henkilöille, jotka elävät suhteessa samaa sukupuolta olevan kanssa. Tätä päätöstä vastustaneet perustivat NALC:in.

## Lähteet

## Aiheesta muualla
* Kirkon kotisivut
San Juanin piirikunta (Colorado)

**San Juanin piirikunta** () on Yhdysvaltojen Coloradon osavaltiossa sijaitseva piirikunta. Sen väkiluku oli 728 vuonna 2019. Piirikunnan hallintokeskus on Silvertonin kunta. Piirikunta on perustettu 31. tammikuuta 1876.

## Lähteet

## Aiheesta muualla
Montrose (Colorado)

**Montrose** on kaupunki Coloradon osavaltiossa Yhdysvalloissa. Sen väkiluku oli vuoden  väestönlaskennassa 19&nbsp;132. Montrose on Montrosen piirikunnan hallintokeskus. 

Barbara Bynum toimii Montrosen pormestarina. 

## Väestö
Kaupungin asukkaista 73 prosenttia on valkoisia ja 22,38 prosenttia latinalaisamerikkalaisia. 95,9 prosenttia asukkaista on Yhdysvaltain kansalaisia. Kaupungin väestön keski-ikä on 42,3 vuotta.

## Kuvia kaupungista

Tiedosto:Montrose City Hall 1.jpg|Kaupungintalo.
Tiedosto:Montrose Public Library in Montrose, Colorado LCCN2015632497.tif|Kaupunginkirjasto.
Tiedosto:Methodist Episcopal Church of Montrose.JPG|Metodistikirkko.


## Lähteet
### Viitteet

## Aiheesta muualla

* Kaupungin kotisivut
Montrosen piirikunta

**Montrosen piirikunta** () on Yhdysvaltojen Coloradon osavaltiossa sijaitseva piirikunta. Sen väkiluku oli 42&nbsp;758 vuonna 2019. Piirikunnan hallintokeskus on Montrosen kaupunki. Piirikunta on perustettu 11. helmikuuta 1883.

## Lähteet

## Aiheesta muualla
Maria Widnäs

**Maria Widnäs** (7. huhtikuuta 1903 Pietari – 21. joulukuuta 1972 Helsinki) oli suomalainen filosofian tohtori, professori, kirjastonhoitaja ja kielenkääntäjä.

Maria Widnäsin vanhemmat olivat kenraalimajuri Bernhard Otto Widnäs ja Vera Mihailov. Maria Widnäs oli maineikkaan, Katariina Suuren perustaman Smolnan instituutin kasvatti. Hän pääsi ylioppilaaksi 1921 ja valmistui Helsingin yliopistosta filosofian kandidaatiksi ja maisteriksi 1927 sekä filosofian tohtoriksi 1952. Widnäs suoritti kääntäjätutkinnot suomen, englannin, venäjän ja ruotsin kielissä 1950 sekä saksan kielessä 1952. Hän teki opintomatkoja Saksaan ja Alankomaihin 1955, Moskovaan 1957, Ruotsiin ja Neuvostoliittoon useita kertoja 1955–1961, Varsovaan ja Krakovaan 1958-1960 sekä Leningradiin 1965. 

Widnäs oli Suomen Luotonantajayhdistyksen arkistonhoitajana 1921–1926 ja Helsingin yliopiston kirjastossa amanuenssina 1927–1939, nuorempana alikirjastonhoitajana 1939–1954 ja vanhempana alikirjastonhoitajana 1954–1970. Hän työskenteli valantehneenä kielenkääntäjänä vuodesta 1950 alkaen ja oli apulaisprofessorina Oklahoman yliopistossa 1961–1962 sekä Helsingin yliopiston venäjän kielen ja kirjallisuuden dosenttina 1962–1972.

Widnäs oli Kääntäjäyhdistyksen hallituksen jäsenenä vuodesta 1960 alkaen, Suomen slavistipiirin sihteerinä vuodesta 1964 ja Babel-aikakauslehden kirjeenvaihtojäsenenä vuodesta 1964.  Suomen slavistipiiri ry. on vuodesta 1984 alkaen jakanut Maria Widnäsin mukaan nimettyä gradupalkintoa.

Maria Widnäs löytyi kuolleena kirjoituspöytänsä äärestä kaksi päivää ennen joulua 1972. Muistokirjoituksessaan professori Valentin Kiparsky totesi, että vuoteen 1966 voimassa ollut yliopiston vanhentunut johtosääntö, joka oli vaatinut suomen kielen täydellistä hallintaa, oli käytännössä estänyt Widnäsiä osallistumasta oppituolin professorinviran hakuihin. Kiparsky totesi, että koska Widnäsiä ei ”muodollisista syistä” johtuen päästetty mukaan kilpailuun, ei voitu tietää, kuinka hän olisi haussa pärjännyt. Suomen Tasavallan presidentti myönsi hänelle kunniatohtorin arvon vuonna 1971.

## Julkaisuja
* *Jacob Grot och universitetets ryska bibliotek*. 1947 (Julkaisu Doriassa)
* *La position de l'adjectif épithète en vieux Russe XIe-XVIIe siècle*, väitöskirja. 1952
* *Yhteisluettelo Suomen tieteell. kirjastoissa olevista aikakaus- ja sarjajulkaisuista*. 1953
* *Leninbiblioteket i Moskva*. Nordisk tidskrift för bok- och biblioteksväsen 45/1958
* *Les synaxaires slavo-russes des "Fragments finlandais"*. Commentationes humanarum litterarum 38,1. Societas scientiarum Fennica, Helsinki 1966 
* *Brev till Georg Stiernhielm*; utg. och kommenterade av Per Weselgren med bistånd av Gerhard Bendz och Maria Widnäs. Skrifter utgivna av Vetenskapssocieteten i Lund 60. Gleerup, Lund 1968
* *La collection des manuscrits de la Section Slave de la Bibliothèque Universitaire de Helsinki*. 1971 (Julkaisu Doriassa)

## Lähteet
Ohjusvene Helsinki

**Ohjusvene Helsinki** (kylkinumero 60) oli Suomen merivoimien Helsinki-luokan ohjusvene.

## Valmistus

Alus tilattiin 17. lokakuuta 1978 Wärtsilän Helsingin telakalta, missä köli laskettiin 25. syyskuuta 1980. Aluksena kummina oli Seija Pajunen. Alus luovutettiin laivastolle 1. syyskuuta 1981.

## Lähteet
* 

### Viitteet
Ohjusvene Turku

**Ohjusvene Turku** (kylkinumero 61) oli Suomen merivoimien Helsinki-luokan ohjusvene.

## Valmistus

Alus tilattiin Wärtsilän Helsingin telakalta ja se luovutettiin laivastolle 1. syyskuuta 1981.

## Palvelus
Alus on romutettu 2011.

## Lähteet
* 

### Viitteet
Castle Pines

**Castle Pines** on kaupunki Douglasin piirikunnassa Coloradon osavaltiossa Yhdysvalloissa. Sen väkiluku oli vuoden  väestönlaskennassa 10&nbsp;333. Kaupunki perustettiin 6. marraskuuta 2007 kansanäänestyksen jälkeen.

Tera Radloff toimii Castle Pinesin pormestarina. 

## Väestö
Kaupungin asukkaista 86,3 prosenttia on valkoisia, 5,618 prosenttia latinalaisamerikkalaisia ja 4,15 prosenttia aasialaisia. 98,7 prosenttia asukkaista on Yhdysvaltain kansalaisia. Kaupungin väestön keski-ikä on 41,8 vuotta.

## Lähteet
### Viitteet

## Aiheesta muualla
* Kaupungin kotisivut
Bob Backus

**Robert "Bob" Hudson Backus** (11. heinäkuuta 1926 Boston, Massachusetts, Yhdysvallat – 30. kesäkuuta 1999 Hannover, Massachusetts, Yhdysvallat oli yhdysvaltalainen moukarinheittäjä vuoden 1954 Yhdysvaltain mestari ja vuoden 1955 Pan-Amerikan kisojen mestari.

Nuoruudessaan Bob Backus ei läpäissyt pääsyä Yhdysvaltain armeijan palvelukseen liian laihuuden vuoksi so. 195 cm ja 60 kg. Tämän vuoksi hän alkoikin vahvistaa itseään painonnostolla ja alkoi kilpailla painonheitossa ja moukarinheitossa. Hän opiskeli Bostonin lähellä Tuftsin yliopistossa. Vuosien 1956 ja 1960 Yhdysvaltain olympiakarsinnoissa hän oli molemmissa kuudes eli olympiapaikka jäi saavuttamatta. 

Backus sijoittui vuonna 1950 Yhdysvaltain mestaruuskisoissa kuudenneksi. Vuonna 1952 hän nousi Helsingin kisojen olympiajoukkueeseen. Olympialaisissa ei tullut kuitenkaan menestystä, vaan sijoitus oli finaalin 13. Vuonna 1954 hän saavutti parhaan kansallisen menestyksensä eli Yhdysvaltain mestaruuden. Sen jälkeen hän oli Yhdysvaltain mestaruuskisoissa kolmen parhaan joukossa kaksi kertaa eli 1955 toinen ja 1959 kolmas. Vuoden 1955 Pan-Amerikan kisoissa Méxicossä hän saavutti mestaruuden ja vuoden 1959 vastaavissa kisoissa Chicagossa hän oli kolmas. Parhaan tuloksensa hän saavutti 6. kesäkuuta 1959 New Yorkissa tuloksen ollessa 61,41. Viimeisen kerran hän osallistui Yhdysvaltain mestaruuskisoihin vuonna 1964 sijoituksen ollessa seitsemäs. 

Painonheitossa Backus hän voitti Yhdysvaltain mestaruuden kahdeksan kertaa eli vuosina 1953–1959 ja viimeisen 1965.

Bob Backusin olympiamatkan aikana Helsingissä hän tutustui suomalaiseen keihäänheittäjään Elsa Torikkaan, jonka kanssa hän solmi avioliiton, joka päättyi myöhemmin kuitenkin eroon.

## Lähteet
*Bob Backus brinkster.net - sivustolla
*Bob Backus sport.reference.com -sivustolla

### Viitteet
Facepunch Studios

**Facepunch Studios** on brittiläinen vuonna 2004 Garry Newmanin perustama pelitalo. Vuonna 2020 yhtiö työllisti 34 henkilöä. Yhtiö tunnetaan parhaiten avoimen pelimaailman videopeleistä *[[Garry’s Mod]]* ja  *[[Rust (tietokonepeli)|Rust]]*.

## Pelit

## Lähteet

## Aiheesta muualla
*Virallinen nettisivu
Broomfield (Colorado)

**Broomfield** on kaupunki ja piirikunta Coloradon osavaltiossa Yhdysvalloissa. Sen väkiluku oli 74&nbsp;112 vuonna 2020. 
Guyleen Castriotta toimii Broomfieldin pormestarina. Kaupungista tuli oma piirikuntansa 15. marraskuuta 2001.

## Väestö
Kaupungin asukkaista 77,6 prosenttia on valkoisia, 10,37 prosenttia latinalaisamerikkalaisia ja 8,51 prosenttia aasialaisia. 95,5 prosenttia asukkaista on Yhdysvaltain kansalaisia. Kaupungin väestön keski-ikä on 37,8 vuotta.

## Kuvia kaupungista

Tiedosto:US36WBCO47.2.jpg|Liikennettä Broomfieldissä.
Tiedosto:Broomfield High School, CO.jpg|Broomfield High School.
Tiedosto:Omni Interlocken Resort, pool.jpg|Omni Interlocken Resort -hotellin allas.


## Lähteet
### Viitteet

## Aiheesta muualla

* Kaupungin kotisivut
Washingtonin piirikunta (Colorado)

**Washingtonin piirikunta** () on Yhdysvaltojen Coloradon osavaltiossa sijaitseva piirikunta. Sen väkiluku oli 4&nbsp;908 vuonna 2019. Piirikunnan hallintokeskus on Akronin kunta. Piirikunta on perustettu 9. helmikuuta 1887.

## Lähteet

## Aiheesta muualla
Etroplus

**Etroplus** on kirjoahventen (Cichlidae) heimoon kuuluva kalasuku. Siihen kuuluu kaksi lajia, joita tavataan Aasiasta:

* *[[Etroplus canarensis]]* Day, 1877
* *[[Etroplus suratensis]]* (Bloch, 1790) – Intiankirjoahven

## Lähteet
Romuald Twardowski

**Romuald Twardowski** (17. kesäkuuta 1930 Vilna – 13. tammikuuta 2024) oli puolalainen säveltäjä. Hän ei ryhtynyt avantgardistiksi, vaikka hyödynsi uusiakin sävellystekniikoita yksilöllisen sävelkielensä luomisessa. Hänen tuotantonsa on tyylillisesti monipuolista, ja häneen vaikuttivat vanhoista perinteistä esimerkiksi gregoriaaninen laulu ja keskiaikainen polyfonia.

Twardowski opiskeli pianonsoittoa ja sävellystä vuosina 1952–1957 Julius Juzeliūnasin johdolla Liettuan valtionkonservatoriossa. Hän jatkoi sävellysopintojaan vuosina 1957–1960 Valtion musiikkikorkeakoulussa Varsovassa opettajanaan Bolesław Woytowicz. Gregoriaaniseen lauluun ja keskiaikaiseen polyfoniaan Twardowskia perehdytti Nadia Boulanger Pariisissa vuosina 1963–1966. Vuonna 1971 Twardowskista tuli Valtion musiikkikorkeakoulun (Chopin-musiikkiyliopisto) professori.

Twardowski sai monia sävellyspalkintoja eri maissa 1960-luvulta 2000-luvulle. Hänen tuotannossaan on vahvasti edustettuna hengellinen kuoromusiikki, mutta hänen tuotantoonsa kuuluu myös kamari-, soolosoitin-, orkesteri- ja näyttämöteoksia. Hänen oopperoitaan ovat *Cyrano de Bergerac* (1962) ja *Maria Stuart* (1980).

## Lähteet